b'\n_START_ARTICLE_\nT\xc4\x81livaldis \xc4\xb6eni\xc5\x86\xc5\xa1\n_START_PARAGRAPH_\nT\xc4\x81livaldis \xc4\xb6eni\xc5\x86\xc5\xa1 (22. huhtikuuta 1919 Liep\xc4\x81ja \xe2\x80\x93 21. tammikuuta 2008 Toronto) oli latvialaissyntyinen, Kanadaan siirtynyt s\xc3\xa4velt\xc3\xa4j\xc3\xa4._NEWLINE_\xc4\xb6eni\xc5\x86\xc5\xa1 aloitti musiikin opintonsa L\xc5\xabcija Gar\xc5\xabtan kanssa ja jatkoi niit\xc3\xa4 Ranskaan vanhempiensa kanssa muutettuaan Grenoblessa Henri Millerin johdolla. H\xc3\xa4n sai s\xc3\xa4vellysopetusta Latvian valtionkonservatoriossa J\xc4\x81zeps V\xc4\xabtolsilta, mutta toisen maailmansodan j\xc3\xa4lkeen h\xc3\xa4n palasi Ranskaan, jossa h\xc3\xa4n p\xc3\xa4\xc3\xa4si Pariisin konservatorioon. Siell\xc3\xa4 h\xc3\xa4nt\xc3\xa4 opettivat Tony Aubin ja Olivier Messiaen. Vuonna 1950 \xc4\xb6eni\xc5\x86\xc5\xa1 valmistui, ja h\xc3\xa4n oli s\xc3\xa4vellyksen ensipalkinnon voittaja. Vuonna 1951 h\xc3\xa4n muutti vaimonsa kanssa Kanadaan. Siell\xc3\xa4 h\xc3\xa4n muun muassa toimi latvialaisen seurakunnan urkurina ja opetti Toronton yliopistossa, jonka s\xc3\xa4vellysjaosta h\xc3\xa4n johti 1970-luvun lopussa._NEWLINE_Vuonna 1959 \xc4\xb6eni\xc5\x86\xc5\xa1 perusti Toronto Latvian Concert Associationin. H\xc3\xa4n kuului Canadian League of Composersiin ja toimi sen puheenjohtajana vuosina 1973\xe2\x80\x931974. S\xc3\xa4velt\xc3\xa4j\xc3\xa4n tuotantoon kuuluu muun muassa kahdeksan sinfoniaa, kaksitoista konserttoa, kantaatteja, kuoro- ja pianoteoksia sek\xc3\xa4 s\xc3\xa4vellyksi\xc3\xa4 erilaisille kamarikokoonpanoille. \xc4\xb6eni\xc5\x86\xc5\xa1 otettiin Kolmen t\xc3\xa4hden ritarikuntaan. H\xc3\xa4n oli Latvian J\xc4\x81zeps V\xc4\xabtols -musiikkiakatemian kunniaprofessori ja toimi kaikkiaan 32 vuotta Toronton yliopistossa ennen emeritusprofessoriksi j\xc3\xa4\xc3\xa4mist\xc3\xa4\xc3\xa4n.'